Qui és Lourdes Beneria i Farré?
Lourdes Beneria i Farré (Boí, 8 d'octubre de 1937) és una economista catalana. Catedràtica emèrita de la Universitat Cornell, és considerada una de les millors especialistes en estudis d'economia i gènere vinculats al desenvolupament i la globalització. Com a assessora experta en economia, ha col·laborat amb organismes internacionals com l'Organització Internacional del Treball (OIT) i el Fons de Desenvolupament de les Nacions Unides per a la Dona de les Nacions Unides.
Beneria va estudiar Econòmiques a la Universitat de Barcelona, a la Universitat de Nova York i a la Universitat de Colúmbia, on va obtenir el doctorat el 1975. Catedràtica a la Universitat Cornell (1987-2009), ha ensenyat a altres universitats estatunidenques i internacionals. El seu treball s'ha centrat en l'economia laboral i en particular sobre el treball de les dones, així com sobre qüestions de desenvolupament i globalització. Va treballar dos anys a la OIT (1977-79) i ha col·laborat sovint amb activitats de diverses organitzacions internacionals i programes de les Nacions Unides, especialment en el Programa de les Nacions Unides per al Desenvolupament.
Entre les seves publicacions cal destacar els llibres La encrucijada de clase y género. Trabajo a domicilio, subcontratación y dinámica de la unidad doméstica en la Ciudad de México, (Colegio de Mexico/Fondo de Cultura Económica, 1994) i Género, Desarrollo y Globalitzación (Editorial Hacer, 2005). És també autora o editora d'altres llibres i de nombrosos articles publicats sobretot en anglès. L'article seu que ha estat citat més cops és «Mercados globales, género y el Hombre de Davos», publicat originalment a Feminist Economics (Vol. 5, No.3, 1999) i reproduït a revistes i llibres compilats a diversos països. Un dels temes que ha investigat és el de l'emigració internacional sobre el que ha publicat l'article «The Crisis of Care, International Migration, and Public Policy» a Feminist Economics (14(3) juliol 2008). És autora del llibre Gender, Development and Globalization. Economics as if all People Mattered (2015) i d'una segona edició ampliada escrita amb Gunseli Berik i Maria S. Floro traduïda al castellà, Género, Desarrollo y Globalización. Una visión desde la economia feminista (2018). Va ser Presidenta de la International Association for Feminist Economics el 2003-04.
El 2018 va rebre la Creu de Sant Jordi per la seva contribució a la recerca econòmica.
Una economista catalana.